思舊
作者：白居易
朝代：唐

paragraphs: 閑日一思舊，舊遊如目前。
再思今何在，零落歸下泉。
退之服硫黃，一病訖不痊。
微之鍊秋石，未老身溘然。
杜子得丹訣，終日斷腥羶。
崔君誇藥力，經冬不衣綿。
或疾或暴夭，悉不過中年。
唯予不服食，老命反遲延。
況在少壯時，亦爲嗜慾牽。
但躭葷與血，不識汞與鉛。
飢來吞熱物，渴來飲寒泉。
詩役五藏神，酒汨三丹田。
隨日合破壞，至今粗完全。
齒牙未缺落，肢體尚輕便。
已開第七秩，飽食仍安眠。
且進桮中物，其餘皆付天。